Πανελλήνιο πρωτάθλημα στίβου γυναικών 1933

Το Πανελλήνιο πρωτάθλημα στίβου γυναικών 1933 επρόκειτο να διεξαχθεί το φθινόπωρο, όπως τα προηγούμενα δύο, αλλά τελικά αναβλήθηκε για την άνοιξη του 1934, οπότε έγινε μαζί με το ανδρικό. Λίγους μήνες νωρίτερα, το Σάββατο 17 και την Κυριακή 18 Ιουνίου 1933 είχαν διεξαχθεί στο Παναθηναϊκό Στάδιο οι "Γυναικείοι Αθλητικοί Αγώνες" του Περιφερειακού Πρωταθλήματος Αθηνών-Πειραιώς, για τους οποίους υπάρχουν κάποια στοιχεία.   

Περιφερειακό πρωτάθλημα γυναικών Αθηνών-Πειραιώς 

Πρόγραμμα αγώνων

Αρχικά οι περιφερειακοί γυναικείοι αγώνες Αθηνών-Πειραιώς ήταν προγραμματισμένοι να γίνουν κάποιο προηγούμενο Σαββατοκύριακο αλλά ανεβλήθησαν λόγω βροχής για τις 17 και 18 Ιουνίου. Τους αγώνες διοργάνωσε ο Α.Ο. Παλαιό Φάληρο με εντολή του ΣΕΓΑΣ. Σε αυτούς δήλωσαν συμμετοχή 60 αθλήτριες και στο πρόγραμμα υπήρχαν τα εξής αγωνίσματα:"Το προσεχές Σάββατον και Κυριακήν 17ην και 18ην τρέχοντος τελούνται εν τω Παναθηναϊκώ Σταδίω οι αναβληθέντες λόγω της βροχής αγώνες του γυναικείου περιφερειακού πρωταθλήματος, το οποίον διοργανώνει εντολή του ΣΕΓΑΣ ο Αθλητικός Όμιλος Παλαιού Φαλήρου". "Αθλητικά Χρονικά", 15/6/1933, ψηφιακή σελίδα 156.    

Την πρώτη μέρα (Σάββατο) διεξήχθησαν:
Α΄ κατηγορία (άνω των 16): δρόμος 60μ, άλμα εις μήκος, σφαιροβολία, σκυταλοδρομία 4Χ100μ. 
Β΄ κατηγορία (ως 16 ετών): δρόμος 80μ, άλμα εις ύψος, ακοντισμός, ελευθέρα δισκοβολία.
Την δεύτερη ημέρα (Κυριακή) διεξήχθησαν
Α΄ κατηγορία (άνω των 16): δρόμος 100μ, άλμα εις ύψος, δρόμος 80μ μετ' εμποδίων, ελεύθερη δισκοβολία και ακοντισμός.
Β΄ κατηγορία (ως 16 ετών): δρόμος 50μ, άλμα εις μήκος, σφαιροβολία, σκυταλοδρομία 4Χ50μ.

Αθλήτριες που ξεχώρισαν

Αναμφισβήτητα ξεχώρισε η παρουσία της Κύπριας Δόμνας Λανίτου με έξι χρυσά μετάλλια και τέσσερα Πανελλήνια ρεκόρ αλλά και της Γεωργίας Στεργίου (του Β΄ Γυμνασίου) με τρία χρυσά μετάλλια και ένα Πανελλήνιο ρεκόρ. Εξαιρετική εντύπωση άφησε το γεγονός ότι συμμετείχαν αρκετά σχολεία θηλέων: το Β΄ και το Ζ΄ Γυμνάσια Αθηνών, το Γυμνάσιο Καλλιθέας και το Δ΄ Γυμνάσιο Πειραιώς, με πρωτοπόρο το Ζ΄ Γυμνάσιο Αθηνών που είχε λάβει μέρος και την προηγούμενη χρονιά με την καθοδήγηση της γυμνάστριας δίδος Παππά. Μάλιστα το Ζ΄ Γυμνάσιο κατάφερε να κερδίσει την δεύτερη θέση στην γενική βαθμολογία Α΄ και Β΄ κατηγορίας. Από συλλόγους μετείχαν ο Α.Ο.Π. Φαλήρου και ο Πανιώνιος. Έγιναν χωριστά αγωνίσματα σε δύο ηλικιακές κατηγορίες: Α΄ (άνω των 16 ετών) και Β΄ (ως και 16 ετών).

Τις καλύτερες εντυπώσεις στους αγώνες εκτός από τις προαναφερόμενες άφησαν οι δεσποινίδες Έλενα Κυπριώτου, Βιβή Πολυμεροπούλου, Αγγελική Φλωτίνη, Αγγ. Μπαλόγλου, Αγγ. Φάντη, Δ. Παγώνη του Ζ΄ Γυμνασίου Αθηνών, Τραϊκοπούλου, Φραγγιά του Γυμνασίου Καλλιθέας, Παράσχου, Ιωακείμ και Ισμήνη Λανίτου του ΑΟ Παλαιού Φαλήρου."Οι Γυναικείοι Αθλητικοί Αγώνες. Η θαυμασία εμφάνισις της δίδος Λανίτου" "Αθλητικά Χρονικά", 22/6/1933, ψηφιακή σελίδα 160. 

Οι νικήτριες
Α΄ κατηγορίας (άνω των 16 ετών)
Δρόμος 60μ: Δόμνα Λανίτου (ΑΟΠΦ) 8.4
Δρόμος 100μ: Δόμνα Λανίτου (ΑΟΠΦ) 13.0 (Νέα Πανελλήνια Επίδοση)
Δρόμος 80μ μετ' εμποδίων: Δόμνα Λανίτου (ΑΟΠΦ) 13.4 (Νέα Πανελλήνια Επίδοση)
Άλμα εις ύψος: Δόμνα Λανίτου (ΑΟΠΦ) 1,40 (Νέα Πανελλήνια Επίδοση)
Άλμα εις μήκος: Δόμνα Λανίτου (ΑΟΠΦ) 4,78μ (Ισοφάριση Πανελλήνιας Επίδοσης)
Σφαιροβολία: Γεωργία Στεργίου (Β΄ Γυμνασίου Αθηνών) 10,23μ
Ελεύθερη Δισκοβολία: Γεωργία Στεργίου (Β΄ Γυμνασίου Αθηνών) 27,92μ (Νέα Πανελλήνια Επίδοση)
Ακοντισμός: Γεωργία Στεργίου (Β΄ Γυμνασίου Αθηνών) 25,47μ
Σκυταλοδρομία 4Χ100μ: (Ισμήνη Λανίτου – Παράσχου – Ιωακείμ – Δόμνα Λανίτου) Α.Ο. Παλαιό Φάληρο 57.6 (Ισοφάριση Πανελλήνιας Επίδοσης)
Β΄ κατηγορίας (ως και 16 ετών) (όσα είναι γνωστά)
Δρόμος 80μ: Έλενα Κυπριώτου (Ζ΄ Γυμνάσιο): 11.8
Άλμα εις ύψος: Αγγ. Φάντη (Ζ΄ Γυμνάσιο): 1,30
Ελεύθερη Δισκοβολία: Αβραμίδου (Γυμνασίου Καλλιθέας): 20,69
Ακοντισμός: Παράσχου (ΑΟΠΦ): 24,64
Σκυταλοδρομία 4Χ50μ: Ζ΄ Γυμνάσιο Αθηνών: 29.7 
Βαθμολογία Πρωταθλήματος Αθηνών-Πειραιώς
Α.Ο. Παλαιό Φάληρο
Ζ΄ Γυμνάσιο Θηλέων Αθηνών
Β΄ Γυμνάσιο Θηλέων Αθηνών
 Πανιώνιος
 Γυμνάσιο Καλλιθέας
 Δ΄ Γυμνάσιο Θηλέων Πειραιώς

Πηγές

Μπάμπη Ζανιά: ΟΙ ΠΡΩΤΑΘΛΗΤΕΣ ΚΑΙ ΤΑ ΡΕΚΟΡ ΤΟΥ ΣΤΙΒΟΥ, εκδ. COMTEKO, ΑΘΗΝΑ 1991.
Εφημερίδα "Αθλητικά Χρονικά": Ψηφιακή Βιβλιοθήκη της Βουλής των Ελλήνων σελ. 151, 156 και 160. 
"Ακρόπολις", 18-19 Ιουνίου 1933.

Αναφορές   


Γυναικων
Κατηγορία:Στίβος το 1933
Κατηγορία:Διοργανώσεις στίβου στην Αθήνα